b'\n_START_ARTICLE_\nJulius II\n_START_PARAGRAPH_\nJulius II (5. joulukuuta 1443 \xe2\x80\x93 21. helmikuuta 1513, alk. Giuliano della Rovere) oli paavina 1. marraskuuta 1503 \xe2\x80\x93 21. helmikuuta 1513._NEWLINE_Giuliano della Rovere oli paavi Sixtus IV:n (1471\xe2\x80\x9384) veljenpoika ja h\xc3\xa4nen vaikutusvaltansa kasvoikin sed\xc3\xa4n ansiosta. Vuonna 1471 h\xc3\xa4net nimitettiin kardinaaliksi ja vuonna 1480 paavin legaatiksi Ranskaan._NEWLINE_Julius II toimi tarmokkaasti paavin maallisen vallan lis\xc3\xa4\xc3\xa4miseksi. H\xc3\xa4n oli vuorotellen liitossa ja sodassa Ranskan, Saksan ja Venetsian kanssa. Vuonna 1505 Julius II perusti sveitsil\xc3\xa4iskaartin paavin turvaksi. H\xc3\xa4n sai kutsumanimen Il Papa terrible eli "kauhea paavi"._NEWLINE_Julius II suosi renessanssisivistyst\xc3\xa4 ja oli huomattava mesenaatti. H\xc3\xa4n k\xc3\xa4ynnisti Rooman Pietarinkirkon rakennusty\xc3\xb6t ja palkkasi Michelangelon maalaamaan Sikstuksen kappelin kattoholviin freskot sek\xc3\xa4 Rafaelin maalaamaan freskot paavin palatsiin. Julius II:n mukaan on nimetty Rooman Via Giulia._NEWLINE_Michelangelo on my\xc3\xb6s veist\xc3\xa4nyt h\xc3\xa4nen hautamuistomerkkins\xc3\xa4, joka sijaitsee San Pietro in Vincolin kirkossa. Julius II on kuitenkin haudattu Pietarinkirkkoon.'